b'\n_START_ARTICLE_\nViktor Meier\n_START_SECTION_\n\xc5\xbdivljenje\n_START_PARAGRAPH_\nPo gimnaziji je \xc5\xa1tudiral na Visoki \xc5\xa1oli za gospodarstvo, pravo in dru\xc5\xbebene vede Univerze v St. Gallenu. \xc5\xbde kot \xc5\xa1tudent se je zanimal za SFR Jugoslavijo, zato je sredi petdesetih let nekaj \xc4\x8dasa \xc5\xa1tudiral tudi v Beogradu in leta 1956 doktoriral z disertacijo na temo Novi jugoslovanski gospodarski sistem. V \xc4\x8dasu bivanja v SFRJ se je udele\xc5\xbeil mladinske delovne akcije pri izgradnji \xc5\xbeelezni\xc5\xa1ke proge Doboj - Sarajevo._NEWLINE_Meier je leta 1956 postal dopisnik \xc5\xa1vicarskega \xc4\x8dasopisa Neue Z\xc3\xbcrcher Zeitung s sede\xc5\xbeem na Dunaju, od koder je pokrival zlasti obmo\xc4\x8dje Jugoslavije. Leta 1966 se je preselil v Washington, od koder je kot stalni dopisnik poro\xc4\x8dal za skupino nem\xc5\xa1kih lokalnih in regionalnih dnevnikov._NEWLINE_Leta 1970 se je vrnil na Dunaj in tri leta zatem postal stalni dopisnik nem\xc5\xa1kega dnevnika Frankfurter Allgemeine Zeitung za SFR Jugoslavijo in obmo\xc4\x8dje jugovzhodne Evrope s sede\xc5\xbeem na Dunaju. Vmes je nekaj \xc4\x8dasa delal tudi v Moskvi in Atenah._NEWLINE_Po upokojitvi leta 1993 se je posvetil pisanju knjige o razpadu Jugoslavije in ob tem dobil vpogled v doslej \xc5\xa1e nedostopno dokumentacijo ter se pogovarjal s skoraj vsemi pomembnimi politi\xc4\x8dnimi osebnostmi z obmo\xc4\x8dja Jugoslavije in iz Evrope.\n_START_SECTION_\nOdlikovanja in nagrade\n_START_PARAGRAPH_\nLeta 1995 je prejel \xc4\x8dastni znak svobode Republike Slovenije z naslednjo utemeljitvijo:\xc2\xa0\xc2\xbbza zasluge pri seznanjanju svetovne javnosti s slovensko politi\xc4\x8dno, zgodovinsko in kulturno realnostjo in za prispevek k mednarodnemu priznanju Republike Slovenije\xc2\xab._NEWLINE_Viktor Meier-N\xc3\xa4nni je prejel tudi kosovsko odlikovanje za mir, demokratizacijo in humanizem dr. Ibrahim Rugova.'